…………………

………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО И ХРАНИТЕ****Д-Р ГЕОРГИ ТАХОВ** | **ОДОБРИЛ,****МИНИСТЪР:****Д-Р ГЕОРГИ ТАХОВ** |

**ДОКЛАД**

**от Деян Стратев – заместник-министър на земеделието и храните**

**Относно:** Проект на Наредба за условията и реда за използване на помощни средства, моторни превозни средства със специален режим на движение и стоп-палки от служителите на Изпълнителна агенция по рибарство и аквакултури, както и организацията и реда за принудителното отвеждане на нарушителите с неустановена самоличност в най-близкото районно управление на Министерството на вътрешните работи

**УВАЖАЕМИ ГОСПОДИН МИНИСТЪР,**

На основание чл. 54, ал. 8 от Закона за рибарството и аквакултурите (ЗРА), внасям за издаване проект на Наредба за условията и реда за използване на помощни средства, моторни превозни средства със специален режим на движение и стоп-палки от служителите на Изпълнителна агенция по рибарство и аквакултури, както и организацията и реда за принудителното отвеждане на нарушителите с неустановена самоличност в най-близкото районно управление на Министерството на вътрешните работи.

**Причини, които налагат приемането на акта**

С проекта на наредба се уреждат дейностите, свързани с контрола и опазването на рибните ресурси на територията на страната. Съгласно чл. 54, ал. 8 от ЗРА „Условията и редът за използване на помощни средства, моторни превозни средства със специален режим на движение и стоп-палки от служителите на ИАРА, както и организацията и редът за принудителното отвеждане на нарушителите с неустановена самоличност в най-близкото районно управление на Министерството на вътрешните работи, се определят с наредба на министъра на земеделието и храните, съгласувано с министъра на вътрешните работи.“. В § 21 от заключителните разпоредби на Закона за изменение и допълнение на Закона за рибарството и аквакултурите (обн. ДВ. бр. 55 от 2018 г.) е определен 6-месечен срок за издаването на наредбата, който не спазен поради продължителния срок на координация за работа по проекта. На практика поради нормативната празнота служителите на Изпълнителна агенция по рибарство и аквакултури (ИАРА) не могат да осъществяват функциите си в предписания от ЗРА обем.

Предвид необходимостта от изготвяне на проект на Наредба за условията и реда за използване на помощни средства, моторни превозни средства със специален режим на движение и стоп-палки от служителите на Изпълнителна агенция по рибарство и аквакултури, както и организацията и реда за принудителното отвеждане на нарушителите с неустановена самоличност в най-близкото районно управление на Министерството на вътрешните работи (проект на наредба) са предприети действия по създаване на междуведомствена работна група. В тази връзка е издадена Заповед № РД 09 – 150/20.02.2024 г. на министъра на земеделието и храните, с която е създадена междуведомствена работна група. В определения със заповедта тримесечен срок, работната група изготви предложения с настоящия доклад проект на наредба.

Съгласно чл. 54, ал. 2, т. 9б и т. 11а от ЗРА служителите на ИАРА, по чл. 54, ал. 1 от същия закон, използват моторни превозни средства (МПС) със специален режим на движение, спират със сигнал със стоп-палка и проверяват превозни средства на територията на съответната област, в която се намира водният обект, който контролират. С разпоредбите на чл. 8 – 16 от проекта на наредба се регламентират реда и условията за използването на МПС със специален режим на движение и стоп-палки от служителите на ИАРА по чл. 54, ал. 1 от ЗРА. Специалният режим на движение на МПС следва да се използва само при реда и условията, регламентирани в наредбата. Регламентирано е, че МПС със специален режим на движение са автомобилите, които при движението си подават едновременно светлинен сигнал с пробляскваща синя и/или червена светлина и специален звуков сигнал. Предвидено е, че моторно превозно средство със специален режим на движение се управлява от водач, който не е лишаван от право да управлява МПС за нарушение на Закона за движението по пътищата през последните три години, притежава свидетелство за управление на МПС от съответната категория, е правоспособен водач със стаж не по-малко от 2 години, и е преминал обучение за целта. В проекта на наредба е посочено, че тези автомобили са собственост на ИАРА, и се определят със заповед на изпълнителния директор, по предложение на главния секретар на Агенцията. При осъществяване на своите правомощия служителите на ИАРА имат право да спират пътни превозни средства и да установяват самоличността на лицата, да проверяват всички документи, свързани с целта на проверката, касаеща рибарството и аквакултурите. Регламентирано е, че при движение с автомобили със специален режим на движение, водачите са длъжни да изпълняват разпорежданията на служителите на Министерството на вътрешните работи (МВР). В чл. 15 от проекта на наредба е описано, че водачът на МПС със специален режим на движение само и единствено при наличието на подаден сигнал за нарушение на ЗРА на телефон 112, ще може да:

- преминава при забраняващ сигнал на светофара или да преминава, без да спира, при наличието на пътен знак, който изисква това, но само след като намали скоростта достатъчно, за да извърши това безопасно;

- надвишава разрешената максимална скорост на движение дотолкова, доколкото няма да застраши нечий живот или имущество;

- не се съобразява с организацията на движението, въведена с пътни светофари, пътни знаци, пътни маркировки и други средства, когато това се отнася до посоката на движението и завиването в определени направления, и ако това няма да застраши останалите участници в движението;

- паркира или да престоява независимо от разпоредбите на Закона за движението по пътищата, като през това време той може да подава само светлинен сигнал с пробляскваща синя и/или червена светлина.

В проекта на наредба е регламентирано изрично, че тези дейности не освобождават водачите на МПС със специален режим на движение, както и водачите на съпровожданите от тях автомобили от задълженията да управляват и да се движат по безопасен начин. Посочените текстове в чл. 15 от проекта на наредба са в унисон с установеното в чл. 92 от Закона за движение по пътищата. В случая е направено ограничение, посочените по-горе действия, да могат да се извършват от водача, само след подаден сигнал на телефон 112, което в случая обосновава спешността и целта на придвижването, за осъществяване на своевременен контрол от страна на служителя на ИАРА, получил сигнала. След използване на специален режим на движение, съответния служител е длъжен да представя писмен доклад до главния директор на Главна дирекция „Рибарство и контрол“ за всеки отделен случай.

В проекта на наредба е определено, че за спиране на пътните превозни средства за проверка, служителите трябва да подават подават сигнал със стоп-палка, която има светлоотразителна част с червен цвят с надпис „ИАРА“ и пореден номер. Стоп-палките се предоставят на служителите с контролни функции от определен от изпълнителния директор на ИАРА служител, и се води списък на служителите и предоставените им стоп-палки. Стоп-палките се изваждат от употреба като ще се предават с приемо-предавателен протокол, като това се отразява в списъка.

Съгласно §1, т. 48 от допълнителните разпоредби на ЗРА „Помощни средства“ са белезници и палки по чл. 85, ал. 3 от Закона за Министерството на вътрешните работи. По отношение използването на помощни средства и организацията и реда за принудително отвеждане на нарушители с неустановена самоличност в най-близкото районно управление на МВР с чл. 2 – 7 от проекта на наредба се въвежда изискване оправомощените служители на ИАРА по чл. 54, ал. 1 от ЗРА да използват помощни средства при спазване условията и реда, регламентирани с наредбата. Въвежда се изискване, с което се установява след използване на помощни средства съответния служител да уведомява незабавно ръководителя си и да изготвя доклад до него, който да се представя в 3-дневен срок.

Съгласно чл. 54, ал. 2, т. 6 и 6а от ЗРА служителите на ИАРА имат право да отвеждат принудително нарушителите с неустановена самоличност в най-близкото поделение на МВР, като съставят протокол при предаване на правонарушителя на съответните полицейски органи. В правната норма е посочено, че съдържанието на протокола се определя с наредбата по чл. 54, ал. 8 от ЗРА. В съответствие с тези разпоредби, в чл. 17 от проекта на наредба е регламентирано, в случаите, когато извършителят на правонарушение е с неустановена самоличност, оправомощените служители на ИАРА, задължително го поканват да бъде придружен до най-близкото районно управление на МВР. В случай на отказ на лицето, незабавно се уведомяват компетентните полицейски органи, и то се отвежда принудително до най-близкото районно управление на МВР. При предаване на лицето на съответните полицейски органи се съставя протокол, екземпляр от който се предоставя на полицейските органи. В проекта на наредба са посочени реквизитите, които е необходимо да съдържа този протокол.

**Цели**

Предложените текстове на проекта на Наредба са насочени към постигане на следните цели:

Законосъобразно използване на помощни средства, МПС със специален режим на движение и стоп-палки от служителите на ИАРА, както и гарантиране правата на нарушителите при използване на помощни средства и принудителното им отвеждане в най-близкото районно управление на МВР.

Повишаване на ефективността на контролните дейности на ИАРА, както и по-добро прилагане на правомощията на служителите на Агенцията.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието и храните (МЗХ).

Към момента ИАРА разполага с налични помощни средства, които са недостатъчни. Същите са закупени по процедура чрез директно предоставяне BG14MFOP001-3.001 „Контрол и изпълнение“, Програма за морско дело и рибарство 2014-2020 г., и към момента не са влезли ефективно в употреба, предвид липсата на издадена наредба. Необходимия финансов ресурс за изпълнението на наредбата, по отношение на оборудване на МПС с устройства, излъчващи специален звуков сигнал и светлинен сигнал с пробляскваща синя и/или червена светлина, и тяхното обозначаване, закупуване на стоп-палки и помощни средства, провеждане на обучения на служителите на ИАРА, може да бъде осигурен в рамките на Програмата за морско дело, рибарство и аквакултури (ПМДРА) 2021 – 2027 г., по която ИАРА е бенефициент по процедура за директно предоставяне BG14MFPR001-1.001 „Контрол и правоприлагане“. Изпълнителна агенция по рибарство и аквакултури може да получи безвъзмездна финансова помощ за изпълнение на посочените дейности, с проектни предложения за предоставяне на безвъзмездна финансова помощ по ПМДРА 2021 – 2027 г., финансирана от Европейския фонд за морско дело, рибарство и аквакултури.

Извън прилагащите органи изпълнението на наредбата няма да доведе до финансова тежест върху гражданите.

**Очаквани резултати от прилагането на акта**

Очакваните резултати от прилагането на проекта на наредба са обучени служители на ИАРА по чл. 54, ал. 1 от ЗРА за използване на помощни средства, МПС със специален режим на движение и стоп-палки, и по-голяма ефективност при изпълнението на контролните им дейности.

**Анализ за съответствие с правото на Европейския съюз**

С предложения проект на наредба не се транспонират актове от правото на Европейския съюз, поради което не е изготвена и приложена таблица за съответствие с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове (ЗНА) проектът на наредба и проектът на доклад (мотиви) са публикувани за обществена консултация със заинтересованите страни на интернет страницата на МЗХ и на Портала за обществени консултации със срок за предложения и становища 30 дни.

В изпълнение на чл. 26, ал. 5 от ЗНА справката за постъпилите предложения и становища, заедно с обосновка за неприетите предложения е публикувана на интернет страницата на МЗХ и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

В съответствие с чл. 54, ал. 8 от ЗРА проекта на наредба е съгласуван с министъра на вътрешните работи с писмо с вх. № …… по описа на МВР.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 54, ал. 8 от ЗРА, предлагам да издадете предложения проект на Наредба за условията и реда за използване на помощни средства, моторни превозни средства със специален режим на движение и стоп-палки от служителите на Изпълнителна агенция по рибарство и аквакултури, както и организацията и реда за принудителното отвеждане на нарушителите с неустановена самоличност в най-близкото районно управление на Министерството на вътрешните работи.

|  |  |
| --- | --- |
| **Приложение:** | 1. Проект на Наредба за условията и реда за използване на помощни средства, моторни превозни средства със специален режим на движение и стоп-палки от служителите на Изпълнителна агенция по рибарство и аквакултури, както и организацията и реда за принудителното отвеждане на нарушителите с неустановена самоличност в най-близкото районно управление на Министерството на вътрешните работи;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от проведената обществена консултация;
5. Предложения и становища, постъпили от проведената обществена консултация;
6. Копие на съгласувателно писмо на министъра на вътрешните работи с вх. №……… по описа на МВР.
 |

**ДЕЯН СТРАТЕВ**

*Заместник-министър на земеделието и храните*